CPF จัดอบรม Thai School Lunch
CPF ร่วมกับ ม.มหิดล จัดฝึกอบรมการจัดอาหารกลางวันที่มีคุณภาพและปฏิบัติการใช้ระบบออนไลน์ Thai School Lunch ให้ความรู้แก่อาจารย์และบุคลากรของโรงเรียนในโครงการซีพีเอฟ อิ่ม สุข ปลูกอนาคต ส่งเสริมการจัดทำอาหารที่ถูกหลักโภชนาการสมวัยตามเกณฑ์
4 พ.ค. 2560

นายวุฒิชัย สิทธิปรีดานันท์ รองกรรมการผู้จัดการอาวุโส ด้านความรับผิดชอบต่อสังคมและการพัฒนาอย่างยั่งยืน บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทดำเนินโครงการซีพีเอฟ อิ่ม สุข ปลูกอนาคต ภายใต้เสาหลัก “อาหารมั่นคง” เพื่อส่งเสริมให้เด็กและเยาวชนเข้าถึงอาหารที่มีคุณภาพ ปลอดภัย และมีภาวะโภชนาการที่ดี
โดยในปี 2560 นี้ ซีพีเอฟร่วมกับสถาบันโภชนาการ มหาวิทยาลัยมหิดล ศูนย์เทคโนโลยีอิเล็กทรอนิกส์และคอมพิวเตอร์แห่งชาติ (เนคเทค) สำนักงานคณะกรรมการการศึกษาขั้นพื้นฐาน (สพฐ.) และมูลนิธิพัฒนาชีวิตชนบท จัดโครงการฝึกอบรมการจัดอาหารกลางวันที่มีคุณภาพและปฎิบัติการใช้ระบบออนไลน์ Thai School Lunch (ระบบออนไลน์แนะนำสำรับอาหารกลางวันสำหรับโรงเรียนแบบอัตโนมัติ) และการเฝ้าระวังโภชนาการ
ทั้งนี้การจัดฝึกอบรมดังกล่าว เพื่อให้ผู้ปฏิบัติงานทั้ง CSR Leader ของซีพีเอฟ อาจารย์หรือบุคลากรของโรงเรียนที่ดูแลอาหารกลางวันและโภชนาการของนักเรียนในโครงการซีพีเอฟ อิ่ม สุข ปลูกอนาคต มีความรู้และเข้าใจแนวทางการจัดอาหารกลางวันที่มีคุณภาพและสามารถปฏิบัติการใช้ระบบออนไลน์ Thai School Lunch ในการส่งเสริมการจัดทำอาหารที่ถูกหลักโภชนาการสมวัยตามเกณฑ์ของนักเรียน
นอกจากนี้สามารถนำความรู้และประสบการณ์มาใช้เฝ้าระวังภาวะโภชนาการของเด็กและเยาวชนอย่างถูกต้องและแม่นยำ รวมทั้งเป็นการแลกเปลี่ยนเรียนรู้แนวทางการดำเนินโครงการซีพีเอฟ อิ่ม สุข ปลูกอนาคตของแต่ละพื้นที่ให้เหมาะสมและสอดคล้องกับขีดความสามารถขององค์กร